— Дзяржаўна-прыватнае партнёрства, або, правільней сказаць, публічна-прыватнае партнёрства (ад англійскага тэрміна) — сістэма прыцягнення фінансавых сродкаў пад розныя праекты, — адзначыў у гутарцы з “К” старшыня прэзідыума Рэспубліканскай канфедэрацыі прадпрымальніцтва Уладзімір Карагін. — Напрыклад, у лагістыцы, жыллёва-камунальнай гаспадарцы, дарожным будаўніцтве, у стварэнні транспартнай інфраструктуры, у розных інавацыйных праектах і гэтак далей, і ў тым ліку, натуральна, і ў культуры. Гэта значныя інвестыцыі ў рэальны сектар эканомікі. Таму сутнасць механізму ДПП зразумелая: дзяржава і бізнес павінны аб’яднаць намаганні ў вырашэнні найважнейшых эканамічных, сацыяльных або інфраструктурных задач.